Document ID: 32002R1889

Ir-Regolament tal-Kummissjoni (KEE) Nru 1889/2002
tat-23 ta' Ottubru 2002
dwar l-implimentazzjoni tar-Regolament tal-Kunsill (KE) Nru 448/98 li jkompli u jemenda r-Regolament (KE) Nru 2223/96 f' dak li għandu x'jaqsam ma' l-allokazzjoni tas-servizzi finanzjarji intermedjarji mkejla b'mod indirett (FISIM) fi ħdan is-sistema Ewropea tal-kontijiet nazzjonali u reġjonali (ESA)
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 448/98 tas-16 ta' Frar 1998 li jkompli u jemenda r-Regolament (KE) Nru 2223/96 f' dak li għandu x'jaqsam ma' l-allokazzjoni tas-servizzi finanzjarji intermedjarji mkejla b'mod indirett (FISIM) fi ħdan is-sistema Ewropea tal-kontijiet nazzjonali u reġjonali (ESA) [1] u b'mod partikolari l-Artikolu 5(3) tiegħu,
Billi:
(1) Ir-Regolament tal-Kunsill (KE) Nru 2223/96 tal-25 ta' Ġunju 1996 dwar is-Sistema Ewropea ta' kontijiet nazzjonali u reġjonali fil-Komunità [2], kif l-aħħar emendat bir-Regolament (KE) Nru 359/2002 tal-Parlament Ewropew u tal-Kunsill [3], (minn hawn 'il quddiem "l-ESA 95") fih il-qafas ta' referenza ta' standards, definizzjonijiet, klassifiki u regoli ta' kontijiet komuni biex jinkitbu l-kontijiet fl-Istati Membri għar-rekwiżiti ta' statistika tal-Komunità, biex jinkisbu riżultati komparabbli bejn Stati Membri.
(2) Ir-Regolament (KE) Nru 448/98, fl-Anness I tiegħu, emenda l-AnnessA mar-Regolament (KE) Nru 2223/96 biex jintroduċi fil-metodoloġija ta' l-ESA 95 il-prinċipju biex jalloka s-FISIM u jwaqqaf metodi sperimentali ta' allokar tas-FISIM li kellhom ikunu ttestjati minn Stati Membri mill-1995 sa l-2001, bil-perjodu ta' prova jkun twil biżżejjed biex ikun valutat (stmat) jekk l-allokazzjoni tatx riżultati ta' min joqgħod fuqhom iktar mill-allokazzjoni ta' żero preżenti għal kejl korrett ta' l-attivita ekonomika kkonċernata.
(3) Skond l-Artikolu 5(1) tar-Regolament (KE) Nru 448/98, rapport finali kien ippreżentat fil-21 ta' Ġunju 2002 mill-Kummissjoni lill-Parlament Ewropew u lill-Kunsill, li fih analiżi kwalitattiva u kwantitattiva ta' l-implikazzjonijiet tal-metodi sperimentali għall-allokar u kkalkolar tas-FISIM. Dan ir-rapport finali kkonkluda l-r-riżultati tal-perjodu ta' prova kienu pożittivi, billi huwa ġeneralment irrikonoxxut li l-allokazzjoni tas-FISIM twassal għal titjib kbir fil-metodoloġija ta' l-ESA 95 u għal paragun iktar preċiż tal-livelli tal-prodott domestiku gross (GDP) ġewwa l-Unjoni Ewropea.
(4) Ladarba r-riżultati tar-rapport finali ta' valutazzjoni dwar il-kredibilita tar-riżultati miksuba matul il-perjodu ta' prova kienu pożittivi, il-metodu li għandu jintuża għall-allokazzjoni tas-FISIM għandu jkun adottat qabel il-31 ta' Diċembru 2002 skond l-Artikolu 5(3) tar-Regolament (KE) Nru 448/98.
(5) Fir-rapport finali tiegħu ppreżentat lill-Parlament Ewropew u lill-Kunsill, il-Kummissjoni kkunsidrat li sentejn addizzjonli setgħu jkunu utili biex jagħmluha possibbli għal Stati Membri biex itejbu iktar is-sorsi u l-metodi użati għall-allokazzjoni tas-FISIM.
(6) Ġie kkonsultat il-Kumitat dwar Statistiċi Monetarji, Finanzjarji u Bilanċ ta' Pagamenti (CMFB), stabbilit bid-Deċiżjoni tal-Kunsill 91/115/EEC [4], kif emendata bid-Deċiżjoni 96/174/EC [5].
(7) Il-miżuri li jipprovdi għalihom dan ir-Regolament huma skond l-opinjoni tal-Kumitat dwar Programm Statistiku (SPC),
ADOTTAT DAN IR-REGOLAMENT:
Artikolu 1
1. Stati Membri għandhom iwettqu l-kalkolazzjonijiet u l-allokazzjonijiet li ġejjin skond il-metodoloġija ddettaljata deskritta fl-Anness III mar-Regolament tal-Kunsill (KE) Nru 448/98:
(a) il-kalkolazzjoni u l-allokazzjoni tas-FISIM fost setturi utenti, billi jużaw ir-rata ta' referenza ddefinita bħala "metodu 1" fil-punt 1(b) ta' l-Anness III mar-Regolament tal-Kunsill (KE) nru 448/98;
(b) il-kalkolazzjon u l-allokazzjoni ta' FISIM importati u esportati (inklużi FISIM bejn intermedjari finanzjarji residenti u intermedjarji finanzjarji mhux residenti), billi jużaw ir-rata ta' referenza ddefinita bħala r-rata ta' referenza "esterna" fil-punt 1(b) ta' l-Anness III mar-Regolament tal-Kunsill (KE) nru 448/98;
(ċ) l-allokazzjoni ta' FISIM fost industriji utenti, ibbażata fuq stocks ta' self u depożiti għal kull industrija jew, jekk l-informazzjoni mhix ta' min joqgħod fuqha, fuq il-prodott għal kull industrija;
(d) il-kalkolazzjoni tas-FISIM fi prezzijiet kostanti, fuq il-bażi tal-formola pprovduta fil-punt 3 ta' l-Anness III mar-Regolament tal-Kunsill (KE) Nru 448/98.
2. Stati Membri għandhom jittrasmettu lill-Kummissjoni r-riżultati tal-kalkolazzjonijiet magħmula skond dan l-Artikolu bħala parti mit-tabelli li jirreferi għalihom fl-Artikoli 3 tar-Regolament (KE) Nru 2223/96 (Programm ta' trasmissjoni ta' data ta' kontijiet nazzjonali), inklużi kalkolazzjonijiet b'lura mill-1995 'il quddiem.
Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Huwa għandu japplika mill-1 ta' Jannar 2005.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-23 ta' Ottubru 2002.

Labels: 12
2
4
19